A BIZOTTSÁG HATÁROZATA
(2009. október 5.)
a 2002/32/EK európai parlamenti és tanácsi irányelv I. mellékletének az arzén, a teobromin, a Datura sp., a Ricinus communis L., a Croton tiglium L. és az Abrus precatorius L. maximális szintjeinek tekintetében történő módosításáról szóló 2009/124/EK irányelv hatályon kívül helyezéséről
(az értesítés a C(2009) 7705. számú dokumentummal történt)
(EGT-vonatkozású szöveg)
(2009/738/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatra (1) és különösen annak 5a. cikkére,
tekintettel a takarmányban előforduló nemkívánatos anyagokról szóló, 2002. május 7-i 2002/32/EK európai parlamenti és tanácsi irányelvre (2) és különösen annak 11. cikke (3) bekezdésére,
mivel:
(1)
A 2002/32/EK irányelv 8. cikke előírja, hogy az irányelv I. mellékletének módosítása az irányelv nem alapvető fontosságú elemeinek módosítására irányul, és ezért ezeket az irányelv 11. cikke (3) bekezdésében említett, ellenőrzéssel történő szabályozási bizottsági eljárással összhangban kell elfogadni.
(2)
Az 1999/468/EK határozat 5a. cikke előírja, hogy az intézkedések tervezetét vizsgálatra az Európai Parlamentnek és a Tanácsnak kell benyújtani, és a vizsgálat határideje az előterjesztéstől számított három hónap.
(3)
A 2002/32/EK európai parlamenti és tanácsi irányelv I. mellékletének az arzén, a teobromin, a Datura sp., a Ricinus communis L., a Croton tiglium L. és az Abrus precatorius L. maximális szintjeinek tekintetében történő módosításáról szóló bizottsági irányelv tervezetét 2009. július 28-án nyújtották be az Európai Parlamentnek és a Tanácsnak.
(4)
A 2002/32/EK európai parlamenti és tanácsi irányelv I. mellékletének az arzén, a teobromin, a Datura sp., a Ricinus communis L., a Croton tiglium L. és az Abrus precatorius L. maximális szintjeinek tekintetében történő módosításáról szóló, 2009. szeptember 25-i 2009/124/EK bizottsági irányelvet (3) a Bizottság tévesen még a vizsgálati időszak lejárta előtt elfogadta.
(5)
A 2009/124/EK irányelvet ennek megfelelően azonnal hatályon kívül kell helyezni,
ELFOGADTA EZT A HATÁROZATOT:
1. cikk
A 2009/124/EK irányelv hatályát veszti.
2. cikk
Ennek a határozatnak a tagállamok a címzettjei.
Kelt Brüsszelben, 2009. október 5-én.